BEM ว่าจ้าง CK จัดหา-ติดตั้งอุปกรณ์สายสีน้ำเงิน วงเงิน 1.96 หมื่นลบ.
BEM ว่าจ้าง CK จัดหา-ติดตั้งอุปกรณ์ระบบรถไฟฟ้าสายสีน้ำเงิน วงเงิน 1.96 หมื่นลบ. - เล็งออกหุ้นกู้จำนวน 1.6 หมื่นลบ. เพื่อเป็นเงินทุน
12 เม.ย. 2560

นางพเยาว์ มริตตนะพร กรรมการผู้จัดการ บริษัท ทางด่วนและรถไฟฟ้ากรุงเทพ จำกัด (มหาชน) หรือ BEM เปิดเผยว่า บริษัทว่าจ้าง บริษัท ช.การช่าง จำกัด (มหาชน) หรือ CK เป็นผู้บริหารโครงการ รวมถึงเป็นผู้จัดหาและติดตั้งอุปกรณ์งานระบบรถไฟฟ้าในโครงการรถไฟฟ้าสายสีน้ำเงิน ในวงเงิน 19,643 ล้านบาท (ไม่รวมภาษีมูลค่าเพิ่ม) โดยเห็นควรเสนอที่ประชุมวิสามัญผู้ถือหุ้น ครั้งที่ 1/2560 เพื่อพิจารณาอนุมัติเรื่องดังกล่าว
ขณะเดียวกันคณะกรรมการบริษัทพิจารณาเห็นควรเสนอที่ประชุมวิสามัญผู้ถือหุ้นครั้งที่ 1/2560 เพื่อพิจารณาอนุมัติให้บริษัทออกและเสนอขายหุ้นกู้ประเภทมีหลักประกันและ/หรือไม่มีหลักประกันเพื่อเป็นเงินทุนสำหรับการดำเนินโครงการรถไฟฟ้าสายสีน้ำเงิน ในวงเงินรวมและมูลค่าคงค้างของเงินต้นของหุ้นกู้ไม่เกิน 1.6 หมื่นล้านบาท
ทั้งนี้ กำหนดวันประชุมวิสามัญผู้ถือหุ้นครั้งที่ 1/2560 ในวันที่ 12 มิ.ย.60 โดยกำหนดให้วันที่ 26 เม.ย.60เป็นวันกำหนดรายชื่อผู้ถือหุ้น (Record Date) เพื่อสิทธิเข้าร่วมประชุมวิสามัญผู้ถือหุ้น ครั้งที่ 1/2560 และให้รวบรวมรายชื่อผู้ถือหุ้นโดยวิธีปิดสมุดทะเบียนพักการโอนหุ้นในวันที่ 27 เม.ย.60 (ขึ้นเครื่องหมาย XM วันที่ 24 เม.ย.60)